
Sažetak 


Eskalacija suvremenog terorizma u svijetu uvjetovala je ustanovljavanje ,,treće opcije“ (pros- 
tor između policije i vojske) i stvaranje ,,trećih snaga“ (specijalne snage) za borbu protiv 
terorizma. Sastavni dio procesa nastanka i razvoja Republike Hrvatske i njezinih Oružanih 
snaga jest i nastanak i razvoj specijalnih vojnih i policijskih protuterorističkih snaga. Ti 
paralelni procesi svoje izvorište imaju u ratnim okolnostima. Specijalne postrojbe odigrale 
su jednu od presudnih uloga u Domovinskom ratu i oslobođenju Hrvatske. U suvremenim 
uvjetima, Specijalna jedinica policije i Bojna za specijalna djelovanja nisu samo jedan od 
stupova protuterorističkih kapaciteta Republike Hrvatske, već i bitan faktor hrvatskog 
integriranja u euroatlantske obrambene odnosno sigurnosne integracije. 


Ključne riječi: specijalne snage, ,treća snaga“, terorizam, protuterorizam, Specijalna jedinica 


policije i Bojna za specijalna djelovanja 


UVOD 


Terorizam je vrlo složen fenomen. Ništa manje nije složena ni borba protiv terorizma. 
Stvaranja protuterorističkog sustava, protuterorističkih strategija, uporaba pojedinih 
državnih instrumenata u borbi protiv terorizma, stupanj njihove efikasnosti, njihov 
odnos prema demokratskim standardima i poštivanju ljudskih prava, zakonski okvir 
djelovanja (primjerice, uporaba vojske i vojnih specijalnih snaga unutar države) itd., 
itekako su složene teme u razmatranju protuterorističkog spektra. U protuterori- 
stičkom djelovanju države koriste različite instrumente: policijske, kazneno-pravne, 

vojne, obavještajne, političke, civilno-građanske, primjerice amnestija za prestanak 
terorističkog djelovanja (Jones i Libicki, 2008.). Neuspjesi država i međunarodne 
zajednice u borbi protiv vrlo kompleksnog terorizma uvjetuju kontinuirano preispiti- 
vanje i evaluaciju protuterorističkih (nacionalnih i međunarodnih) strategija i tehnika 
u potrazi za adekvatnim i efikasnijim rješenjima. U tim okvirima, prije tridesetak 
godina niz država diljem svijeta započeo je sa stvaranjem specijalnih vojnih i policij- 
skih snaga i njihovim uvođenjem u protuterorističke sustave. No, oko tih takozvanih 
trećih, odnosno paravojnih snaga, veže se niz kontroverzi i dilema. Cilj je ovog rada 
njihova usporedna analiza i primjena na Hrvatsku. Republika Hrvatska u okviru 
sustava nacionalne sigurnosti (Tatalović i Bilandžić, 2005.) stvorila je pojedinačne 
kapacitete za protuterorističko djelovanje. Bitno mjesto unutar tih kapaciteta imaju 
specijalne vojno-policijske snage za protuterorističko djelovanje. Radovi o specijalnim 
vojno-policijskim protuterorističkim postrojbama Republike Hrvatske u akademskoj, 
ali i publicističkoj zajednici nisu brojni. Time su i ,znanja“ o tim postrojbama u tim 
zajednicama, ali i široj javnosti nedostatna. Ovaj rad upravo prikazuje specijalne 
vojno-policijske protuterorističke snage Republike Hrvatske. Razlozi za obradu ove 
teme nisu isključivo na znanstveno-stručnoj razini, već i nastojanje da se javnim ob- 
znanjivanjem spoznaja o tim postrojbama one naprosto otrgnu mogućem zaboravu 
prošlosti. Dodatno, analiza svjetskih iskustava u odnosu na kontroverze vezane uz 
specijalne snage i njihove protuterorističke dosege svakako je korisna za daljnja 
strateška promišljanja protuterorističkog djelovanja Republike Hrvatske. 


GENEZA SPECIJALNIH SNAGA U SVIJETU 


Specijalne snage su poznate od davnina. Različiti oblici ,,specijalnih operacija“ izvr- 
šavani su od najranijih razdoblja. U doba staroga Rima postojale su pomoćne snage 
(auxiliary) koje su pružale razne oblike podrške redovnim vojnim snagama. Slične 
snage (irregular) korištene su i za slamanje jakobinske pobune i u sedmogodišnjem 
Englesko-škotskom ratu sredinom 17. stoljeća. Drugi svjetski rat bio je okvir koji je 
specijalne snage, prvenstveno kao paramilitarne (paramilitary) postrojbe (djeluju 
na vojnim načelima, ali nisu regularna vojska), definitivno uveo na scenu. Britanski 
komandosi, posebne postrojbe stvorene od pripadnika regularne vojske, bili su 
specijalizirani za djelovanje iza neprijateljskih linija. Uprava za specijalne operacije 
(Special Operations Executive - SOE) prema zamisli britanskog premijera Winstona 
Churchilla trebala je ,zapaliti Europu“. Stvorena u srpnju 1940. godine od izabranih 
predstavnika ratnog ureda (War Office), ministarstva vanjskih poslova (Foreign Office) 
i Tajne obavještajne službe (Secret Intelligence Service - SIS), Uprava je preuzela sve 
nadležnosti za izvršenje sabotaža i diverzija protiv sila osovine. Po uzoru na Britance, 
američki Ured strateških službi (Office of Strategic Service - OSS), kao preteča Sre- 
dišnje obavještajne agencije (Central Intelligence Agency - CIA), specijalce je koristio 
u Francuskoj i Norveškoj. Mračna strana dosega paravojnog djelovanja posebno je 
bila vidljiva u Njemačkoj. Pod vodstvom Heinricha Himmlera, SS postrojbe, Zaštitni 
odredi (Schutzstaffel) bile su zaseban entitet koji je djelovao prema vlastitim pravili- 

ma, a njihova osnovna namjena, nakon prvotne uloge osobne garde Adolfa Hitlera, 
bila je kontrola nacističkih struktura vlasti (Zimmermann, 2005.; Philby, 1978.; Foot, 
1964.; Schellenberg, 1985.). 


Završetkom Drugoga svjetskog rata započela je nova era u međunarodnim 
odnosima - era bipolarizacije. Hladnoratovska podjela svijeta dala je daljnji zamah 
razvoju i institucionalizaciji specijalnih snaga. Borba za prevlast u svijetu, uz po- 
trebu izbjegavanja izravnih sukobljavanja, odredila je okvire strategija nacionalne 
sigurnosti supersila. Strategije nacionalne sigurnosti koje su promovirale ofenzivnu 
vanjsku politiku bile su okvir u kojem su, pod različitim nazivima, sadržajno razvijene 
specijalne operacije. Specijalne operacije shvaćene su kao oblik nekonvencionalnog 
djelovanja koji je trebao pružiti podršku ostvarenju vanjskopolitičkih ciljeva. One su 
postale efikasno sredstvo za preventivno rješavanje vojnih i političkih problema, ali 
nisu bile zamjena za efikasnu vanjsku politiku i klasična vojna djelovanja (Barnett i 
dr., 1984.). U američkom slučaju razvoj specijalnih operacija i specijalnih (paravojnih) 
snaga moguće je pratiti kroz dva područja. Jedno se odnosi na programe pružanja 
američke pomoći i osposobljavanju snaga unutarnje sigurnosti nerazvijenih država 
(Overseas Internal Security Assistance) kako bi se u tim državama onemogućile ko- 
munističke subverzije. Predsjednik Dwight D. Eisenhower taj je program institucio- 
nalizirao Uredbom Vijeća za nacionalnu sigurnost (National Security Council - NSC), 
NSC 1290-d, 21. prosinca 1954., što je Akcijskim memorandumom 162 (National 
Security Action Memorandum) od 19. lipnja 1962. godine potvrdio predsjednik John 
Fitzgerald Kennedy (McClintock, 1992.; NSAM 162). Drugo područje odnosi se na 
takozvane tajne akcije (Covert Actions) koje podrazumijevaju pokušaje određene 
države da utječe na događaje u drugim državama ili teritorijima bez otkrivanja svoje 
umiješanosti (Godson, 1981.: 1). Administracije Predsjednika Harryja Trumana, Dwi- 
ghta Eisenhowera i Johna Fitzgeralda Kennedyja nizom uredbi Vijeća za nacionalnu 
sigurnost (NSC 10/2, NSC10/5, NSC 5412) odredile su da su paravojne, protupobu- 
njeničke i protugerilske akcije sastavni dio takozvanih tajnih akcija (Bilandžić, 1996.). 
Gotovo dvadeset godina poslije unutar američke administracije službeno se počeo 
koristiti i pojam specijalne operacije. U Obrambenom vodiču (Defense Guidance) iz 
1981. godine taj je pojam po prvi put uporabljen u jednom službenom dokumen- 
tu (Barnett i dr. 1984.: 18). Shvaćanje da postoje mali izgledi za totalni sukob uz 
sve veći opseg angažiranja u sukobima niskog intenziteta (low-intensity warfare) 
nagnalo je američke čelnike da vojsci nalože razvijanje sposobnosti za specijalna 
djelovanja i izgradnju specijalnih snaga (Special Operation Forces - SOF). Identične 
snage razvijene su i u SSSR-u. Njihov okvir djelovanja također su bile ,,tajne akcije“ 
koje se u sovjetskoj terminologiji nazivaju ,aktivnim mjerama“ (Active Measures/ 
Aktivnjih Meroprijatiji). Strateškim određenjem prema kojem se konvencionalni 
rat ne može oštro razdvajati od nuklearnog, sovjetske specijalne snage, Spetsnaz, 
postavljene su kao treća (vojna) komponenta. Identično kao i kod ostale dvije sna- 
ge (konvencionalne i nuklearne vojne snage), predviđeno je djelovanje Spetsnaza 
na strategijskoj, taktičkoj i operativnoj razini. Kao krovni pojam za niz specijalnih 
postrojbi unutar različitih sovjetskih struktura, Spetsnaz je djelovao pod kontrolom 
obavještajnog sustava predvođenog Komitetom državne sigurnosti (Komitet Gosu- 

darstvennoy Bezopasnosti - KGB), a njegovi zadaci uključivali su izvršenje poslova 
špijunaže, nadzora i blokade komunikacija, sabotaža, atentata, gerilskog ratovanja, 
izazivanja kaosa i demoraliziranja stanovništva te poremećaja u pogledu nacionalne 
i socijalne kohezije na području djelovanja (Barnett i dr., 1984.: 104-117). Za razli- 
ku od Amerikanaca, Britanci su poslijeratni eksperiment sa stvaranjem paravojnih 
snaga ubrzo napustili. Stvaranjem SAS-a (Special Air Service) 1950. godine, kao 
formalne postrojbe unutar vojnih struktura, specijalne operacije su koncentrirane 
unutar vojske. Efikasno djelovanje u spektru protupobuna (counterinsurgency) u eri 
dekolonizacije jest razlog zašto su do danas protuteroristička djelovanja u Britaniji 
u nadležnosti SAS-a, a ne policijskih snaga. U narednom razdoblju britansko-ame- 
ričko-sovjetska iskustva i orijentacije bili su podloga za stvaranje specijalnih snaga 
u nizu država diljem svijeta. 


SADRŽAJ SPECIJALNIH OPERACIJA | ORGANIZACIJA SPECIJALNIH 
SNAGA 


Jednoznačno određenje pojma specijalnih operacija nije postignuto. No, analizom 
niza potpunijih, prvenstveno američkih, definicija i sintezom njihovih najvažnijih 
elemenata moguće je uokviriti sadržaj specijalnih operacija. Barnett, Tovar i Shultz 
(1984.: 35) specijalne operacije određuju kao otvorene, tajne, prikrivene i visoko 
rizične operacije niskog intenziteta koje se poduzimaju radi ostvarenja političkih 
ili vojnih ciljeva kao potpora vanjskoj politici. Američko ministarstvo obrane (De- 
partment of Defense - DOD) specijalne operacije definira kao operacije koje se po- 
duzimaju u politički osjetljivom ili neprijateljskom području ili u području u kojem 
je potrebno negirati umiješanost, operacije s uporabom vojnih snaga kada se ne 
zahtjeva uporaba širokih konvencionalnih snaga, a radi ostvarenja vojnih, politič- 
kih, diplomatskih, informacijskih i ekonomskih ciljeva (Best i Feickert, 2009.). Vrlo 
kvalitetna definicija Barnetta i suradnika ima jedan, čini se vremenski uvjetovan, 
nedostatak. Naime, specijalne operacije nepobitno nisu samo podrška vanjskopoli- 
tičkim ciljevima. Suvremeni procesi svjedoče da se specijalne operacije koriste i na 
unutarnjopolitičkoj razini, te je stoga za potpuniju definiciju potrebno uzeti u obzir 
i taj element. Sumarni prikaz tih dviju dimenzija ustvari govori da su specijalne 
operacije usmjerene na ostvarenje ciljeva iz spektra nacionalne sigurnosti. Definicija 
ministarstva obrane sasvim logično je usredotočena na uporabu vojnih snaga. No, 
nesporno je da specijalne operacije izvode i policijske snage. Ukupno promatrano, 
specijalne operacije se mogu odrediti kao otvorene, tajne ili prikrivene visoko rizične 
operacije niskog intenziteta koje u potpunosti provode specijalne snage, a koje se 
poduzimaju radi ostvarenja ciljeva različite razine iz spektra nacionalne sigurnosti. 
Postavlja se pitanje što su to specijalne snage? Specijalne snage su posebno orga- 
nizirane, opremljene i obučene vojne ili policijske snage. Po svojem karakteru one 
su gotovo uvijek paravojne. Paravojne snage su snage sigurnosti čija je funkcija i 

organizacija slična konvencionalnim vojnim snagama, ali koje nemaju vojni status,! 
niti ciljeve djelovanja kao regularna vojska (obrana zemlje), to su grupacije različite 
od regularne vojske, ali slične vojsci u organizaciji, opremi, izobrazbi i treningu te 
misiji (Best i Feickert, 2009.). Pojednostavljeno, paravojne snage su snage koje djeluju 
na vojnim načelima, ali nisu regularna vojska.? 


Specijalne operacije uključuju nekoliko kategorija aktivnosti. To mogu biti ne- 
konvencionalna vojna djelovanja u okviru širih konvencionalnih djelovanja, misije 
spašavanja sa i bez uporabe sile (taoca i sl.), djelovanja protiv terorističkih orga- 
nizacija, protuustaničke i protupobunjeničke operacije, protugerilska djelovanja, 
poduzimanje terorističkih akcija te peacekeeping operacije. Njihova kvalitativna 
obilježja koja ih razlikuju od ostalih su: 

— specijalne operacije su operacije visokog političkog rizika i njihov konačni cilj 

je političkog karaktera; 

— to su nekonvencionalne operacije; 

— provode se kao dio tajnih akcija ili kao otvorena, javna djelovanja, ali i u tom 

slučaju priprema i organizacija mogu biti tajni; 

— provode se na načelu ekonomičnosti snaga - njihova moć naprosto je veća 

od jednostavnog pogleda na broj njihovih pripadnika; 

— specijalne operacije mogu uključivati uporabu nasilja, ali je riječ o uporabi 

selektivnog nasilja; 

— operacije izvode civilne i vojne strukture; 


— specijalne operacije su operacije iznenađenja, izvode se brzo s visokim stup- 
njem mobilnosti, vremenski su određene i koordinirane, kako bi bile efika- 
sne moraju zadovoljiti sigurnosne standarde (zaštitna i protuobavještajna 
dimenzija); 

— specijalne operacije uvijek zahtijevaju visoko kvalitetnu obavještajnu potporu 
(Barnett i dr., 1984.). 


Specijalne snage u različitim državama različito su organizirane. Negdje je riječ o 
policijskim strukturama, negdje o vojnim, negdje o vojnim koje djeluju pod civilnom 
upravom, a u slučajevima kada se specijalne snage koriste u okviru takozvanih tajnih 
akcija radi se o mješavini civilnih i vojnih struktura. Američke specijalne snage kon- 
centrirane su unutar vojske (Feickert, 2009.). Svaka od grana američke vojske ima 
posebna zapovjedništva za specijalne snage unutar kojih djeluje veći broj specijalnih 
postrojbi. Primjerice, specijalne snage kopnene vojske (Army) čini oko 30 000 ljudi, 


!_lako su neke specijalne snage sastavni formalni dio redovne vojske, primjerice britanski SAS, 
američke specijalne snage, hrvatska Bojna za specijalna djelovanja itd. i one imaju stano- 
viti paravojni karakter zbog najmanje dva razloga: one su posebne postrojbe s posebnim 
statusom u vojsci te nisu namijenjene klasičnim konvencionalnim vojnim djelovanjima. 

2 Ne postoji generičko određenje pojma paravojno koji je u uporabi od Drugoga svjetskog 
rata kada su pojedini britanski novinari tako opisivali grupe sponzorirane od nacista koje 
su osiguravale njihove političke skupove, a onemogućavale održavanje skupova protivnika 
nacizma. Pojedini autori kao paravojne grupacije određuju one koje istodobno imaju vojna 
i policijska obilježja (Zimmermann, 2005.a). 

unutar mornarice (Navy) djeluje oko 5500 specijalaca, dok specijalne snage zračnih 
snaga (Air Force) čini 13 000 ljudi. Specijalne snage, također, djeluju i unutar marinaca 
(Marine Corps). Najpoznatije američke specijalne postrojbe su Delta Force? i Zelene 
beretke (Green Berets) koje su unutar kopnene vojske, dok SFAL Team Six djeluje 
unutar mornarice. Izgradnja i funkcioniranje američkih specijalnih snaga nisu izbjegli 
iskazivanje , profesionalne zakonitosti“ koja je svojstvena odnosu specijalnih snaga 
i vojske u cjelini u većini država. Specijalne operacije i specijalne snage naprosto 
su izvan glavnih tijekova strukture i doktrine američkih vojnih djelovanja. Naime, 
vojni profesionalci izražavaju konstantni otpor stvaranju specijalnih snaga te nisu 
blagonakloni prema djelovanju ,(para)vojske u vojsci“. Više je razloga za to. Uloga 
specijalnih snaga je sasvim drugačija od uloge vojske u cjelini zbog čega je i state 
of mind tradicionalnih vojnih profesionalaca sasvim drugačiji. Dodatno, stvaranje 
specijalnih snaga utjecalo je i na zapovjedni lanac vojske te zahtijevalo stvaranje 
zasebnih zapovjedništava. Radi efikasnog upravljanja specijalnim snagama te ja- 
snog definiranja njihove uloge u obrambenom sektoru, američka je administracija 
1986. godine formirala Zapovjedništvo specijalnih snaga (U.S. Special Operations 
Command - USSOCOM) koje je izravno odgovorno ministru obrane (Secretary of 
Defense). Godine 2004. ovlasti USSOCOM-a su proširene te mu je dodijeljena od- 
govornost za koordinaciju svih protuterorističkih djelovanja ministarstva obrane. 
Kako bi USSOCOM bio u stanju izvršiti svoje ovlasti, unutar njega djeluje Zajedničko 
zapovjedništvo specijalnih operacija (Joint Special Operations Command - JSOC)“ koje 
je zaduženo za koordinaciju operativnog djelovanja svih specijalnih snaga američke 
vojske ((Feickert, 2009.). Britanci su također specijalne snage (SAS) koncentrirali unu- 
tar vojske. SAS je središnja britanska snaga za protuteroristička djelovanja. Upravo 
je funkcioniranje SAS-a uvjerljiv slučaj za analizu pojedinih kontroverzi u pogledu 
osjetljivosti djelovanja specijalnih snaga općenito. Nemogućnost britanskih vlasti da 
se efikasno suprotstavi djelovanju 'Privremene“ Irske republikanske armije (Provisio- 
nal Irish Republican Army — PIRA) nagnala je vladu u Londonu da sredinom 1970-ih 
godina u Sjevernu Irsku uputi SAS. Uporaba SAS-a bila je pogodna iz dva razloga: 
respekt koji su pripadnici republikanskih terorističkih organizacija imali prema njima 
i, što je još važnije, zbog svojih dotadašnjih misija izvršenih u ime nacije, pripadnici 
SAS-a uživali su ugled heroja (uostalom takav status uživaju i specijalne postrojbe u 
drugim državama) u očima britanske javnosti. Takav ugled, prema shvaćanju Vlade 
u Londonu, nisu mogle narušiti nikakve kontroverzne akcije u “prljavom ratu" protiv 
republikanskih terorista. Operacije specijalnih vojnih snaga osmišljene su kako bi 
uništile srž PIRA-e. Njihov cilj je bio pojedinačno eliminirati bitnije pripadnike re- 


3 Službeni naziv postrojbe je 1st Special Forces Operational Detachment - Delta (1st SFOD-D). 
Prema pojedinim spekulacijama skupina ,deltaša“ je tijekom 1990-ih boravila u Bosni i 
Hercegovini, na Kosovu te u Srbiji. Navodno su bili angažirani u pokušajima uhićenja Slo- 
bodana Miloševića krajem 2000. godine, a poslije i Radovana Karadžića. 

“ Zajedničko zapovjedništvo specijalnih operacija (SOC) osnovano je u prosincu 1980. godine 
kada je nakon loše izvedene operacije spašavanja taoca iz američkog veleposlanstva u 
Teheranu postalo jasno da je potrebna operativna koordinacija američkih protuterorističkih 
snaga, budući da se bjelodano pokazalo kako složene protuterorističke operacije nijedna 
grana vojske ne može uspješno izvoditi samostalno. 

publikanskih terorističkih organizacija. Bio je to jednostavno alternativni britanski 
pokušaj uništenja PIRA-e uslijed nemogućnosti da se ona porazi na drugi način. No, 
u tom ratu SAS je u okvirima strategije ,pucaj da ubiješ“ (shoot to kill), u većem 
broju slučajeva protupravno, ubio sedamdesetak pripadnika PIRA-e. Takav ishod je 
ne samo doveo u pitanje herojski ugled SAS-a, već i bitno naštetio međunarodnom 
ugledu Britanije: izložio ju je pritisku svjetskih foruma za zaštitu ljudskih prava te 
osudama Europskog suda za ljudska prava (Bilandžić, 2005.). Slučaj SAS-a je ponovno 
dokazao koliko je, bez obzira na ranije uspjehe, sklisko područje uporabe specijalnih 
snaga. Talijanske specijalne snage čine karabinjeri (Arma dei Carabinieri). Riječ je 
o organizaciji koja je sastavni dio ministarstva obrane, ali djeluje pod administra- 
tivnom upravom ministarstva unutarnjih poslova. Identično organizacijsko rješenje 
je i sa španjolskom Civilnom gardom (Guardia Civil) te francuskom Žandarmerijom 
(Gendarmerie). Savezna Republika Njemačka je drugačije organizirala svoje specijal- 
ne snage. Ubojstvo jedanaest izraelskih sportaša od strane palestinske terorističke 
organizacije Crni rujan (Black September) na Olimpijskim igrama u Munchenu 1972. 
godine predstavljalo je povod za stvaranje specijalnih snaga. Taj je događaj ne samo 
dokazao očiglednu nesposobnost policije da odgovori na terorističke udare, nalažući 
istovremeno traženje kvalitetnijih rješenja za borbu protiv terorizma, već je bitno 
naštetio i njemačkoj državi ako se ima u vidu njemačko ponašanje prema židovskom 
narodu u Drugom svjetskom ratu. Poslijeratna ustavna njemačka rješenja određivala 
su striktnu podjelu odnosno odvajanje (Trennungsgebot) između policije i vojske te 
zabranu uporabe vojske u civilnom području. Između ostalog takve striktne odredbe 
bile su bitno uvjetovane i nastojanjima distanciranja od prakse nacističkih vlasti. U tim 
okvirima, u travnju 1973. godine stvorene su specijalne snage. Policijska organizacija 
Federalne granične službe (Bundesgrenzschutz)*, prema njemačkim zamislima bila 
je najpogodniji organizacijski okvir za specijalne snage. Dotadašnjih osam uprava 
Granične službe bilo je ojačano za jednu upravu. Ta uprava su bile specijalne snage: 
Granična grupa 9 (Grenzschutzgruppe 9 - GSG). Svoj elitizam i sposobnost, koji su 
ostali neupitni do današnjih dana, GSG9 je dokazao već u listopadu 1977. godine 
oslobađanjem taoca iz otetog aviona Lufthanse u Mogadishu u Somaliji. 


5 Federalna granična služba je 2005. godine preimenovana u Federalnu policiju (Bundespo- 
lizei). 

KONTROVERZE SPECIJALNIH SNAGA: TAKOZVANE TREĆE SNAGE 


Hladnoratovsko razdoblje je specijalne operacije dominantno koncentriralo u po- 
dručje podrške realizaciji vanjskopolitičkih ciljeva. Njihova efikasnost bila je razlog 
postupnog premještanja i u ostala područja nacionalne sigurnosti. Analiza pokazuje 
da se specijalne operacije mogu koristiti u području unutarnje i vanjske politike, 
specijalne operacije su dio tajnih akcija (covert action), ali se mogu koristiti i samo- 
stalno. Ako su dio tajnih akcija, specijalne snage se koriste na tajni način, dok je u 
ostalim slučajevima uporaba otvorenog tipa. Također, prethodno prikazano pokazuje 
da specijalne snage mogu biti civilne ili vojne organizacije. 

Eskalacija suvremenog terorizma krajem 1960-ih godina suočila je mnoge države 
s traženjem adekvatnog odgovora na terorizam. Uporaba policije i drugih kazneno- 
procesnih instrumenata primjerena je demokratskim standardima i praksi suzbijanja 
nasilja unutar granica države. No, policija se pokazala nedovoljno efikasnim sred- 
stvom za suzbijanje terorizma. Vojska se činila potencijalno efikasnijim sredstvom. 
No, uporaba vojske u unutarnjim sukobima nije samo suprotna tradicionalnoj 
ulozi vojske, već i standardima demokracije.“ Pored toga, slučajevi uporabe vojske 
u unutarnjim sukobima, kao što je sjevernoirski sukob, dokazali su da vojska nije 
bila sposobna riješiti pitanje terorizma. Sasvim suprotno, britanska vojska koja se 
u Sjevernoj Irskoj nalazila od kolovoza 1969. do srpnja 2007. godine dodatno je 
usložnila ionako složeni sjevernoirski sukob i umjesto instrumenta za rješavanje 
sukoba postala bitan akter sukoba. Opravdanost uporabe vojnih snaga, kao uosta- 
lom i njihova efikasnost u borbi protiv terorizma, dugo su predmet prijepora kako 
između stručnjaka koji se praktično bave protuterorističkom djelatnošću, tako i 
u znanstvenim krugovima. Suvremenim akademskim istraživanjima te su dileme 
uglavnom otklonjene. Stručnjaci ugledne američke RAND Corporation, Seth Jones 
i Martin Libicki istražili su konačne učinke odnosno završetak djelovanja svih 648 
terorističkih organizacija koje su od 1968. do 2006. godine djelovale diljem svijeta. 
Rezultate istraživanja prikazali su u izvrsnoj studiji ,How Terrorist Groups End“. 
Istraživanje je izvršeno za potrebe američke administracije, a s namjerom pružanja 
boljeg razumijevanja kako su terorističke organizacije završile u prošlosti i procjene 
implikacija u pogledu američke borbe protiv Al-Kaide (Jones i Libicki, 2008.: v). Re- 
zultati istraživanja (Grafički prikaz 1) pokazali su da su vojne snage samo u sedam 
posto slučajeva bile uspješne u svladavanju terorističkih organizacija.7 


% Tijekom 1970-ih godina niz visokorazvijenih demokratskih država, primjerice Kanada i Au- 
stralija, koristilo je vojsku za protuteroristička djelovanja unutar vlastitih granica (Wardlaw, 
1989.). 

7. Autori su, temeljem rezultata istraživanja koji ukazuju da su vojna djelovanja neefikasno 
sredstvo u borbi protiv terorizma odnosno za eliminaciju terorističkih organizacija, jasno 
formulirali zaključak te američkoj administraciji sugerirali temeljito preispitivanje i rede- 
finiranje strategija za borbu protiv terorizma ustanovljenih nakon terorističkog udara na 
SAD 11. rujna 2001. godine (Jones i Libicki, 2008.: xiii). 

Grafički prikaz 1. Završetak terorističkih organizacija (%) 

Ograničeni dosezi policije i vojske primorali su stratege niza država diljem svijeta na 
stvaranje ,treće opcije“ za borbu protiv terorizma. Takozvana treća opcija je podra- 
zumijevala i stvaranje ,trećih snaga“ (third force). U funkcionalnom kontinuumu 
»treće snage“ se nalaze u prostoru između policijskog i vojnog djelovanja (Charters, 
1994.).8 Radi se o policijskim postrojbama s vojnim obilježjima ili posebnim vojnim 
postrojbama koje izvode vojne operacije ograničenih ciljeva i dosega. Takozvane 
treće snage obilježene su nizom dilema i kontroverzi. Policija i vojska imaju različite 
funkcije, načela i filozofiju djelovanja. Jedno je od središnjih pitanja količina upora- 
bljene sile. Policija koja je zadužena za provedbu reda i zakona koristi minimum sile 
radi sprječavanja maksimalnog nasilja, dok vojska zadužena za obranu zemlje koristi 
maksimum sile radi ostvarenja cilja odnosno pobjede u ratu i eliminacije neprijatelja 
(Crelinsten i Schmid, 2006.). Očigledno je da su ,,treće snage“ stanovita mješavina 
dvaju koncepata: ,militarizacije policije“ odnosno ,,policizacije vojske“. Oba obilježja 
imaju i negativne strane. ,Militarizacija policije“ utječe na ulogu policije kao odr- 
žavatelja javnog reda i mira, policija time gubi kontakt s građanima i ulogu javne 
vlasti koja je u službi građana, dok u slučaju eskalacije političkog nasilja i terorizma 
umjesto pogleda na građane kao na nekoga tko je u opasnosti, može ih promatrati 
kao svoje mete. S druge strane, ,,policizacija vojske“ utječe na tradicionalnu ulogu 
vojske. Također, uporaba ,policizirane vojske“ prijetnja je dostignutim demokratskim 
standardima poštivanja ljudskih prava i sloboda, a mogu se uputiti i prigovori da se 
vojne postrojbe unutar zemlje koriste za unutarnjopolitičke obračune. Ništa manje 
nije značajno ni pitanje prema kojim pravnim pravilima se ,policizirana vojska“ ko- 


# Pojam ,treća opcija“ ponegdje se u literaturi koristi i vezano za takozvane tajne akcije 
(covert actions) koje se nalaze u prostoru između vanjskopolitičkog i vojnog djelovanja 
(Shackley, 1981.). 

risti unutar granica države: izvornom ili modificiranom civilnom zakonodavstvu ili 
vojnom zakonodavstvu (Wardlaw, 1989.). Dilemu kod ,,trećih snaga“ predstavlja i 
pitanje strateškog upravljanja odnosno zapovijedanja tim snagama. Dostizanje razine 
efikasnog strateškog upravljanja ,trećim snagama“ uvijek je neizvjesno. Punu inte- 
graciju civilnih i vojnih zapovjednih struktura u tom kontekstu teško je postići. Bitna 
kontroverza uočava se i ako se postavi pitanje koji je konačni cilj ,trećih snaga“, za 
što se osposobljavaju i kakav je sadržaj njihove izobrazbe? ,,Treće snage namijenjene 
su protuterorističkom djelovanju, namijenjene su sprječavanju djelovanja terorističkih 
organizacija i rješavanju situacija koje proizlaze iz terora. Kako bi efikasno ostvarile 
svoju misiju, ,treće snage“ se osposobljavaju za ,,teroriziranje terorizma“. ,,Terori- 
ziranje terorizma“ znači da ,,treće snage“ u borbi protiv terorističkih organizacija 
djeluju na isti način kao terorističke organizacije. 


NASTANAK I RAZVOJ SPECIJALNIH VOJNO-POLICIJSKIH POSTROJBI U 
REPUBLICI HRVATSKOJ 


Nastanak i razvoj specijalnih vojno-policijskih postrojbi u Republici Hrvatskoj neraz- 
dvojan je i paralelan proces s nastankom i izgradnjom hrvatske države. Specijalne 
vojno-policijske snage svoje izvorište imaju u Domovinskom ratu. Već u razdoblju 
nakon provedenih prvih višestranačkih izbora i uspostave demokratski izabrane 
vlasti 30. svibnja 1990. godine, Republika Hrvatska bila je suočena s narušavanjem 
i destabilizacijom ustavnog poretka. Akcije pobunjenih Srba? potpomognute od 
strane tadašnjih jugoslavenskih vlasti u Beogradu, dobile su nekoliko mjeseci poslije 
i svoju oružanu dimenziju. Prijelaz na oružanu pobunu izveden je krajem rujna 1990. 
godine oružanim napadima na sedam policijskih postaja (Petrinja, Dvor na Uni, 
Glina, Donji Lapac, Knin, Obrovac i Gračac). U okviru ratnih djelovanja, u narednom 
je razdoblju niz akcija pobunjenih Srba te srpskih i jugoslavenskih vojnih i paravoj- 
nih snaga imao obilježja terorističkih djelovanja.!" Suočena s oružanim napadom 
i prijetnjom uništenjem, Republika Hrvatska je bila prisiljena na stvaranje državnih 
instrumenata za obranu vlastite opstojnosti, uspostavu ustavnog poretka naruše- 
nog terorističkim nasiljem od strane pripadnika srpske manjine i zaštitu građana 
na područjima ekspanzije velikosrpstva. Policijske postrojbe su bile jedina legalna 
oružana snaga koju je mlada hrvatska država posjedovala. Umjesto funkcioniranja 
kao civilne organizacije, policijske su postrojbe postupno dobivale vojne karakteri- 
stike te su djelovale kao vojne obrambene snage. U okviru njih specijalne policijske 
snage Ministarstva unutarnjih poslova zauzimale su posebno mjesto. 


" Osrpskoj pobuni i u Hrvatskoj detaljnije vidi: Barić, 2005.; Žunec, 2007. 

1% Na kaznena djela terorizma (čl. 236 Krivičnog zakona iz 1993. godine) i kaznena djela te- 
rorističke djelatnosti (Zakon o kaznenim djelima podrivačke i terorističke djelatnosti protiv 
državnog suvereniteta i teritorijalne cjelovitosti Republike Hrvatske iz 1992.) budući da su 
počinjena u agresiji, oružanoj pobuni ili oružanim sukobima odnosno u svezi s agresijom 
na Republiku Hrvatsku, primijenjen je Zakon o općem oprostu. 

Začeci (Nazor, 2007.: 103-106.) specijalne policije vežu se uz Antiterorističku 
jedinicu Lučko (ATJ Lučko) koja je ustrojena 7. rujna 1990. godine. Jedinica je bila 
sastavljena od oko dvije stotine, prema posebnim kriterijima, selektiranih polaznika 
Prvog tečaja za hrvatske redarstvenike u novostvorenoj hrvatskoj državi te manjeg 
broja pripadnika jedinica za posebne namjene ranijeg Republičkog sekretarijata 
unutrašnjih poslova Republike Hrvatske (RSUP). Zadaće ATJ Lučko 1990. i počet- 
kom 1991. godine svodile su se pretežno na uspostavu narušenog općeg stanja 
sigurnosti i održavanja javnog reda i mira na područjima gdje su pobunjeni Srbi 
narušavali ustavnopravni i teritorijalni integritet Republike Hrvatske. Početak veli- 
kosrpske agresije na Republiku Hrvatsku bio je i početak borbenog djelovanja ATJ 
Lučko diljem Republike Hrvatske. Uspjesi borbenih akcija u Pakracu, na Plitvičkim 
jezerima, u Glini, Okučanima, Topuskom itd., dokazuju da je ATJ Lučko u to vrijeme 
bila jedna od stožernih točaka na putu ostvarenja hrvatske slobode i neovisnosti 
(Milković, 2006.) 


Eskalacija otvorene agresije na Hrvatsku nagnala je hrvatske vlasti na osnivanje 
Posebnih jedinica policije (PJP),'' pri Policijskim upravama Ministarstva unutarnjih 
poslova.1? 


Organizacijska struktura ovih jedinica bila je identična ATJ Lučko s nešto manjim 
brojem kadrova: od 100 do 180 pripadnika po jedinici, ukupno oko 2620 djelatnika 
(Nazor, 2007.: 103-106). Sve specijalne jedinice policije (osim ATJ Lučko) imale su i 
svoj pričuvni sastav, a popuna se vršila tijekom cijelog Domovinskog rata iz redova 


1! Kakohbi se razjasnila razlika između naziva Posebne jedinice policije (PJP) i Specijalne jedinice 
policije (SJP) potrebno se vratiti u vrijeme prije 1990. godine. Naime, naziv PJP preuzet je 
iz terminologije ranijeg RSUP-a, dok se naziv Specijalna jedinica policije počeo koristiti u 
studenomu 1991. godine. Funkcioniranje PJP bilo je određeno ,Uputom o organizaciji, 
opremanju i osposobljavanju Posebnih jedinica policije u Policijskim upravama“, koju je 
5. ožujka 1991. godine donio ministar unutarnjih poslova. Uputom je određeno da PJP-e 
izravno sudjeluju u zaštiti ugroženog ustavnog poretka, u održavanju i uspostavljanju 
narušenog javnog reda i mira u većem opsegu te brzom, efikasnom i pravovremenom 
poduzimanja mjera i pružanja pomoći u slučaju opće opasnosti prouzrokovane elemen- 
tarnim nepogodama i epidemijama na području Republike Hrvatske. PJP su formirane kao 
redovne jedinice sa stalnim sastavom, koji se mogao nadopuniti s ostalim pripadnicima 
Policijske uprave, a predviđena je i mogućnost njihova proširenja pričuvnim sastavom na 
području Policijske uprave. U slučaju potrebe PJP su mogle djelovati izvan područja Policij- 
ske uprave, uz odobrenje pomoćnika ministra za poslove javne sigurnosti. Do određenih 
promjena došlo je 15. studenoga 1991. godine, kada su na temelju zapovijedi ministra 
unutarnjih poslova (dokument: Operativni štab MUP-a RH, broj511-01-35-34902/91 od 15. 
studenoga 1991.) Posebne jedinice policije (PJP) preustrojene u Specijalne jedinice policije 
(SJP), koje su “radi posebnih razloga sigurnosti" bile predviđene u svakoj Policijskoj upravi. 
Dokumenti su navedeni prema: Nazor, 2007.: 103-106. 

"2 Ministarstvo unutarnjih poslova funkcionira na tri razine: nacionalna razina na kojoj 
djeluje ministarstvo i njegove upravne organizacije (Ravnateljstvo policije), razina lokalne 
(županijske) uprave na kojoj djeluju policijske uprave koje se sastoje od policijskih postaja 
strukturiranih na teritorijalno-demografskom i funkcionalnom (npr. postaja aerodromske 
policije) načelu. Vidi Zakon o policiji i službene internetske stranice Ministarstva unutarnjih 
poslova: http://www.mup.hr/25.aspx 

neraspoređenih vojnih obveznika preko županijskih Ureda za obranu.'? Potreba za 
efikasnim koordiniranim djelovanjem ukupnih specijalnih policijskih snaga zahtijevala 
je ustrojavanje zapovjednog tijela pri sjedištu Ministarstva unutarnjih poslova. Kra- 
jem 1991. ustrojen je Odjel specijalne policije koji je 1994. godine zbog povećanog 
opsega zadaća organizacijski prerastao u Sektor specijalne policije koji je u svom 
sastavu imao više odjela. Zadaće Sektora bile su zapovijedanje postrojbama specijalne 
policije, planiranje, upravljanje i provođenje specijalističke i opće izobrazbe te nadzor 
rada. Tako ustrojena specijalna policija izvršavala je niz mirnodopskih policijskih za- 
daća diljem Hrvatske. Dodatno, u organizacijskom okviru Skupnih snaga specijalne 
policije (pod zapovjedništvom Glavnog stožera Hrvatske vojske) specijalna policija 
je sudjelovala i u svim vojnoredarstvenim operacijama tijekom Domovinskog rata 
(dubrovačko zaleđe, Maslenica, Medački džep, Bljesak, Oluja). Doprinos specijalne 
policije oslobođenju okupiranih teritorija i stvaranju Republike Hrvatske time je 
nemjerljiv. Na tom putu pale su i velike žrtve: 136 djelatna i 43 pričuvna poginula 
pripadnika specijalne policije, 722 djelatna i 68 pričuvnih ranjenih pripadnika te 14 
nestalih pripadnika specijalne policije. 


ORGANIZACIJA | FUNKCIONIRANJE SPECIJALNIH POLICIJSKIH SNAGA 


U okviru opsežne reorganizacije Ministarstva unutarnjih poslova 2001. godine izvr- 
šen je i preustroj Specijalne policije (Milković, 2009.). Osnovne značajke preustroja 
su sljedeće: ukupni broj pripadnika Specijalne policije smanjen je sa 2500 na 300 
pripadnika; specijalna policija izdvojena je iz sustava policijskih uprava i locirana u 
Ravnateljstvo policije pod zapovjedništvom Zapovjedništva specijalne policije koje 
je pod svojom nadležnošću imalo šest ustrojstvenih jedinica: 

— Antiteroristička jedinica Lučko, 

— Zrakoplovna jedinica, 

— Specijalna jedinica policije Zagreb, 

— Specijalna jedinica policije Split, 

— Specijalna jedinica policije Rijeka, 

— Specijalna jedinica policije Osijek. 
S ciljem veće operativne učinkovitosti u kolovozu 2008. godine izvršeni su dodatni 
funkcionalno-teritorijalni zahvati u ustroj (Grafički prikaz 2) specijalnih policijskih 


13 Maksimalan broj pričuvnih policajaca koji se mogao mobilizirati za potrebe SJP bio je oko 
3000 ljudi, a najviši broj istovremene popunjenosti pričuvnih policajaca dosegnuo je brojku 
od 2500 ljudi. Testove odabira, koji su uključivali liječnički pregled, testove motorike, po- 
licijsku sigurnosnu provjeru i obuku temeljnog policajca specijalca, tijekom Domovinskog 
rata prošlo je preko 12 000 vojnih obveznika. Pričuvni sastav SJP tijekom Domovinskog rata 
obnašao je ravnopravno policijsko-vojne zadaće s djelatnim sastavom te je bio izjednačen 
s pravima i obvezama djelatnog sastava Specijalne policije. Velik broj pričuvnih policajaca 
prešao je u djelatni sastav, dok su ostali pripadnici nakon završetka Domovinskog rata u 
fazama demobilizirani (Milković, 2009.). 

snaga. Specijalna jedinica policije Zagreb pripojena je Antiterorističkoj jedinici Lučko 
koja je jedina postrojba s nadležnošću djelovanja na cjelokupnom teritoriju Republike 
Hrvatske. Također je kao zasebna organizacijska cjelina izdvojen Ronilački centar, 
dok su drugi elementi ostali identični ustroju iz 2001. godine!*. 

Temeljna namjena Specijalne policije jest protuterorističko djelovanje što primje- 
rice uključuje djelovanje u sljedećom situacijama: rješavanje najsloženijih otmica 
i talačkih situacija, otmice zrakoplova i drugih prijevoznih sredstava, osiguranje 
štićenih osoba u posebnim uvjetima, helikopterske operacije, zadaće iz spektra 
potraga i spašavanja, snajperske operacije, pronalaženje, deaktiviranje i uništavanje 
formacijskih i improviziranih eksplozivnih naprava na zemlji i pod vodom, djelovanje 
u najtežim oblicima narušavanja javnog reda te uhićenje naoružanih osoba. 


Grafički prikaz 2. Organizacija jedinica zapovjedništva specijalne policije 


RAVNATELJ POLICIJE 


ZAPOVJEDNIŠTVO 
SPECIJALNE POLICIJE 


ZAPOVJEDNIK 


Zrako- Ronilački 
plovna centar M. 
jedinica Lošinj 





Djelovanje u takvim ,,ekstremnim“ uvjetima ne iziskuje od pripadnika specijalne 
policije samo specifične psihofizičke sposobnosti (npr. psihološka stabilnost, tjelesna 
kondicija, odlučnost, hrabrost, snalažljivost, sposobnost brzog reagiranja, timsko 
jedinstvo i uzajamno povjerenje), već zahtjeva i kontinuiranu opću i specijalističku 
izobrazbu. 

Opća izobrazba je prva faza osposobljavanja pripadnika specijalne policije koji su 
to postali selektivnim odabirom i zadovoljenjem strogih sigurnosnih, psihofizičkih 
odnosno zdravstvenih kriterija.'? Osnovna 12-mjesečna izobrazba je sukcesivno-fa- 
zna (oni koji zadovolje u jednoj fazi prelaze u drugu fazu) te uz stjecanje osnovnih 
teoretskih znanja uključuje: navikavanje na stresne situacije i jačanje psihološke sta- 
bilnosti, primjerice, podvrgavanjem kandidata različitim oblicima pritisaka pri čemu 
se bilježe i analiziraju njihove reakcije na takve pritiske; stjecanje taktičkih općih i 


'4 Preuzeto sa i službenih internetskih stranica Ministarstva unutarnjih poslova: http://www. 
mup.hr/main.aspx?id=162. 

'5 Ostrogim kriterijima selekcije dovoljno govori podatak da prema iskustvenim spoznajama 
samo oko pet posto kandidata od ukupno kandidiranih zadovolji kriterije ulazne selekcije 
i dobije šansu postati policajac-specijalac. 

vojnih znanja u različitim geografskim i meteorološkim uvjetima; osposobljavanje 
za uporabu različitih vrsta naoružanja i eksplozivnih sredstava te različite tehnike 
gađanja (npr. kružno gađanje); izvođenje akcija iz različitih prijevoznih sredstava 
(helikoptera, transportnih vozila) i osposobljavanje za brzo mijenjanje lokacije 
pojedinca, grupe i jedinice; upravljanje različitim motornim vozilima. Završetkom 
opće izobrazbe specijalna policija ponovno pristupa selekciji kadrova za naprednu 
specijalističku izobrazbu. Razlog za selekciju je vrlo jednostavan. Ne može svaki 
policajac-specijalac funkcionirati pod određenim vrstama stresnih situacija na isti 
način, niti može svaki pripadnik specijalne policije pregovarati s otmičarima, prove- 
sti prikrivenu potragu, poduzeti planirani napad ili precizno ciljati kod takozvanog 
finalnog hica radi spašavanja života drugim ljudima. Specijalistička izobrazba je 
na stanovit način specijalizacija pripadnika specijalne policije za određenu vrstu 
specijaliziranih poslova. Ona predstavlja vrstu programiranog fizičkog i mentalnog 
rada koji se provodi sustavno s graničnim opterećenjima i izaziva adaptacijske 
promjene usmjerene na maksimaliziranje sposobnosti, znanja i vještina. Za pripad- 
nike specijalnih jedinica izobrazba mora biti u ,uvjetima stresa“, budući da se i 
pripremaju za djelovanje u izrazito šokantnim i stresnim uvjetima koja su obilježje 
terorizma. U konačnici, rezultati izobrazbe dovode do toga da ti šokantno-stresni 
uvjeti pripadnicima specijalne policije postaju ,normalni“ uvjeti. Fizička priprema 
pripadnika mora biti na visokoj razini, a kod uporabe tjelesne snage specijalci mo- 
raju posjedovati borbena znanja na razini automatizacije jer je njihovo postupanje 
na granici urgentnosti i nemaju vremena za jednu misaonu kontrolu, nego kretnje 
moraju izvesti automatski. Izobrazbi, treningu ili vježbi pripadnika specijalnih jedinica 
trebao bi biti cilj da su okolnosti pod kojima se odvijaju teži od uvjeta koji postoje 
u stvarnoj situaciji, budući da se tada postiže standard koji pripadniku specijalne 
jedinice jamči rješavanje najtežih zadaća. Njihovi različiti protuteroristički scenariji 
približeni su ili se čak podudaraju sa situacijama u kojima dolazi do primjene vatre- 
nog oružja. Završetak programirane specijalističke izobrazbe ne predstavlja i kraj 
osposobljavanja. Specijalne policijske postrojbe koje žele biti efikasne kontinuirano 
se osposobljavaju, visoki stupanj učinkovitosti može se postići jedino pod uvjetom 
kontinuiranog programiranog trenažnog procesa (Harasin 1994., Miklečić, 2003., 
Milković, 2006.). 

SPECIJALNE PROTUTERORISTIČKE VOJNE SNAGE 


Kontekstualni okvir 


Stvaranje, izgradnja, razvoj i djelovanje Oružanih snaga Republike Hrvatske odvijalo 
se paralelno sa stvaranjem, izgradnjom, razvojem i djelovanjem same države. Od 
znamenitog postrojavanja Zbora narodne garde u Zagrebu 28. svibnja 1991. godine, 
što je početak stvaranja hrvatskih Oružanih snaga'* (Kronologija, 1998.: 62) to je 
nerazdvojan, međusobno uvjetovan i mnogim nitima isprepleten odnos. Od trenut- 
ka stjecanja državne neovisnosti i početka stvaranja oružanih snaga, one su imale 
različite organizacijske oblike što je prije svega bilo uvjetovano pravno-političkim 
determinantama koje su pratile proces nastanka hrvatske države.!? Suvremenu orga- 
nizacijsku strukturu Oružanih snaga tvore: Glavni stožer, pod čijim su neposrednim 
zapovijedanjem sve tri grane Oružanih snaga: Hrvatska kopnena vojska (HKovV), 
Hrvatsko ratno zrakoplovstvo i protuzračna obrana (HRZ i PZO) te Hrvatska ratna 
mornarica (HRM), Zapovjedništvo za potporu (ZzP), Hrvatsko vojno učilište (HVU) 
te pristožerne postrojbe (Grafički prikaz 3). Sukladno ustavnim odredbama (čl. 7) 
temeljna zadaća Oružanih snaga Republike Hrvatske je zaštita državnog suvereniteta 
i neovisnosti te obrana teritorijalne cjelovitosti Republike Hrvatske. Redefiniranje 
parametara nacionalne i međunarodne sigurnosti te proces integriranja u euroa- 
tlantske integracije uvjetovali su da su Oružanim snagama pridodane i neke nove 
uloge. Strateški pregled obrane odredio je da su temeljne misije i zadaće Oružanih 
snaga Republike Hrvatske sljedeće: 


a) zaštita suvereniteta i teritorijalne cjelovitosti RH, obrana RH i saveznika; 
b) sudjelovanje u operacijama odgovora na krize u inozemstvu; 


'# U zakonskoj regulativi koja regulira područje obrane pojam Hrvatska vojska bio je na snazi 
od 1991. do 1996. godine, dok se nakon tog razdoblja taj pojam ne spominje, već pojam 
Oružane snage. 

"7 Do donošenja Zakona o obrani 26. lipnja 1991. godine oružane snage Republike Hrvatske 
sastojale su se od policijskih postrojbi - profesionalnog i pričuvnog sastava (mobiliziranog), 
a zatim i od postrojbi Zbora narodne garde - ZNG. Odluku o formiranju ZNG donio je 
predsjednik Republike Hrvatske 20. travnja 1991. godine (u pojedinim izvorima se navo- 
di da je Zbor narodne garde osnovan 12. travnja 1991., vidi: Grizold i dr., 1999.: 365.). 
Zbor narodne garde je predstavljao prve vojne formacije hrvatske države, bio je u sastavu 
Ministarstva unutarnjih poslova i pod zapovijedanjem Ministarstva obrane. Donošenjem 
Zakona o obrani formiraju se jedinstvene oružane snage koje se sastoje od Hrvatske vojske 
(HV) i Zbora narodne garde (ZNG). One su podčinjene vrhovnom zapovjedniku koji njima 
upravlja i zapovijeda preko Ministarstva obrane i Glavnog stožera oružanih snaga (for- 
miran 21. rujna 1991.). Odlukom predsjednika Republike Hrvatske od 8. listopada 1991. 
godine utemeljeno je i Domobranstvo kao sastavni dio Hrvatske vojske, ali s posebnom 
zadaćom ustrojstva teritorijalne obrane svih područja hrvatske države. U tom trenutku, 
oružane snage RH sastoje se od Hrvatske vojske u čijem su sastavu Zbor narodne garde i 
Domobranstvo. Donošenjem Zakona o izmjenama i dopunama Zakona o obrani 1996. (čl. 
38.), naziv Hrvatska vojska nestao je iz zakonske regulative, a nestalo je i Domobranstvo. 
Od 1996. godine Oružane snage Republike Hrvatske sastoje se od grana koje se nazivaju 
Hrvatska kopnena vojska, Hrvatska ratna mornarica i Hrvatsko ratno zrakoplovstvo (HKovV, 
HRM, HRZ). 

c) sudjelovanje u mjerama izgradnje sigurnosti i povjerenja; 
d) pomoć civilnim institucijama u zemlji. 


Grafički prikaz 3. Organizacijska struktura oružanih snaga Republike Hrvatske 






GLAVNI STOŽER OS RH 







PRISTOŽERNE 
POSTROJBE GS OS RH 


Zapovjedništvo 
za potporu 


Drugim riječima, uz zadaće koje se tiču djelovanja u slučaju neposredne ratne ugro- 
ženosti i rata, Oružanim snagama su pridodani i zadaci koji se uvjetno mogu nazvati 
kao djelovanje u mirnodopskim uvjetima. Određenja neposredne ratne ugroženosti 
iratnog stanja podrazumijevaju da se neovisnost i teritorijalna cjelovitost mogu do- 
vesti u pitanje, između ostalog, i terorističkim djelovanjima (Zakon o obrani, 2002.). 
To, s druge strane, podrazumijeva i sposobnost Oružanih snaga za protuteroristička 
djelovanja. No, za razliku od toga, na stanoviti način implicitnog određenja, pro- 
tuterorističko djelovanje vojnih snaga u okviru mirnodopskih operacija izravno je 
određeno. Uz sudjelovanje u primjerice operacijama upravljanja krizama, operaci- 
jama zaštite i spašavanja stanovništva i materijalnih dobara, pružanja humanitarne 
pomoći u prirodnim, tehničko-tehnološkim i drugim katastrofama unutar zemlje i 
u inozemstvu, određeno je da se Oružane snage angažiraju i u protuterorističkim 
operacijama odnosno operacijama pružanja pomoći civilnim institucijama u borbi 
protiv terorizma (Strateški pregled obrane 2005.). 


HRVATSKO VOJNO 
UČILISTE 





Izvor: Dugoročni plan razvoja, 2006.: 15. 


Nastanak specijalnih vojnih snaga 


Proglašenjem hrvatske samostalnosti 25. lipnja 1991. godine (zbog moratorija 
odluka je stupila na snagu tri mjeseca poslije, 8. listopada) bio je otvoren put za 
stvaranje oružanih snaga Republike Hrvatske. Hrvatska vojska stvarno je stvorena 
u svibnju 1991. godine. U formalnom smislu ona je nastala Zakonom o obrani od 
28. lipnja 1991. godine, dakle, donesenim netom nakon proglašenja neovisnosti 
Hrvatske. Njezin nastanak veže se uz stvaranje legendarnih ,Tigrova“. Kadrovsko 
središte ,Tigrova“ činili su pripadnici Jedinice za posebne zadatke — Rakitje.!? Ta je 


8 Povijesni razvoj postrojbe započinje početkom listopada 1990. godine kada skupina redar- 

postrojba postala I. A brigada Zbora narodne garde te je iz nadležnosti Ministarstva 
unutarnjih poslova prešla u nadležnost Ministarstva obrane Republike Hrvatske. U 
početnom razdoblju Tigrovi su uspješno izvršavali zadaće suzbijanja brutalne srpske 
pobune, uspostave javnog reda i mira od Pakraca do Plitvica, gdje je poginuo prvi 
Tigar - Josip Jović, prva žrtva Domovinskog rata. Jačanjem srpske pobune i početkom 
otvorenog ratnog sukoba tijekom ljeta 1991. godine, postrojba je diljem Hrvatske bila 
angažirana na izvršavanju borbenih ratnih zadataka, što je i ostala središnja funkcija 
u kasnijim razdobljima Domovinskog rata. Paralelno s angažmanom na području 
vojnih djelovanja, postrojba je 1993. godine od 1. A brigade Zbora narodne garde 
preustrojena kao 1. gardijska brigada Hrvatske vojske.'? Širenje srpsko-jugoslavenske 
agresije i pojačani teroristički napadi svim sredstvima diljem Republike Hrvatske s već 
vidljivim nastojanjima stvaranja takozvane velike Srbije kao i destabilizacija stanja 
u zemlji, nametnuli su Glavnom stožeru Oružanih snaga, da po uzoru na Ministar- 
stvo unutarnjih poslova, u što kraćem vremenu ustroji, izgradi, namjenski opremi 
i obuči specijalne vojne snage - snage za specijalne operacije (male, ofenzivne, 
pažljivo odabrane borbene jedinice). Specijalne vojne jedinice svih vidova i rodova 
oružanih snaga, spremnih za izvršavanje najtežih zadataka, koje su u mogućnosti 
izvesti diverzantske, zračno-desantne, zračno-pomorske i izviđačke zadatke prije, za 
vrijeme i poslije ratnih operacija. Tako se 29. srpnja 1991. godine osnivaju takozvane 
A jedinice Zbora narodne garde - Specijalni bataljuni. Među prvim osnovanim i spe- 
cijalnim postrojbama bile su: bojna Zrinski, bojna Frankopan, bojna Kralj Tomislav i 
bojna Matija Vlačić (Milković, 2009.). Zahtjevnost i složenost ratnih operacija te sve 
veća potreba za djelovanjem u pozadini neprijatelja, moguća kopnena i pomorska 
ubacivanja, zračna ubacivanja kao i potreba za obavještajno-izviđačkim zadacima, 
uvjetovali su da je Glavni stožer 1993. godine, kao pristožerne postrojbe, ustrojio 
350. diverzantski odred i 8. lakojurišnu brigadu te Satniju izvidničko-diverzantsku, 
koja je ulazila u mobilizacijski razvoj 350. diverzantskog odreda. Elitnom postrojbom 
Hrvatske vojske smatra se 1. hrvatski gardijski zdrug (1. HGZdrug),?“ koji je do 2000. 


stvenika po završetku Prvog tečaja za redarstvenike Ministarstva unutarnjih poslova prelazi 
u bazu Rakitje gdje se ustrojava Jedinica za posebne zadatke Rakitje. Kada se govori o 
značenju Jedinice za posebne zadatke, neosporna je njezina uloga kao embrija stvaranja 
i razvoja 1. gardijske brigade - legendarnih ,Tigrova“, ali i značajan kadrovski doprinos u 
stvaranju drugih gardijskih brigada Hrvatske vojske. 

'? Tijekom Domovinskog rata ime ,Tigrova“ gradilo je desetak tisuća pripadnika i ta je po- 
strojba položila velike žrtve za oslobođenje Hrvatske: 354 poginula pripadnika, 10 nestalih 
čija je sudbina još uvijek nepoznata, 201 pripadnik prošao je torture neprijateljskih logora, 
a u izravnim borbama ranjeno je 1711 pripadnika (Milković, 2009.). 

2" Odlukom ministra obrane o Mirnodopskom mobilizacijskom razvoju Oružanih snaga od 
29. ožujka 1994. godine ukinut je niz specijalnih postrojbi Ministarstva obrane te formiran 
1. HGZbor. Odluku o osnivanju donio je predsjednik Republike (Odluka o mirnodopskom 
Mobilizacijskom razvoju Oružanih snaga Glavnog stožera) 31. ožujka 1994. godine. Gardijski 
zbor činili su 1. HGZdrug i četiri bojne: 1. Gardijska počasna bojna: počasna postrojba za 
protokolarne zadatke u povijesnim odorama, 2. Gardijska posadna bojna, zaštitna postrojba 
u vojnim odorama, 3. Gardijsko-mornaričko počasno posadna bojna sa sjedištem na Bri- 
junima, 4. Gardijska bojna za posebne namjene koja se sastojala od pripadnika koji su bili 
zaduženi za tjelesno osiguranje te nisu nosili vojne odore nego civilna odjela i počasnog voda 

godine izravno odgovarao Vijeću obrane i nacionalne sigurnosti odnosno Vrhovnom 
zapovjedniku Oružanih snaga, nakon čega je potpao pod zapovjedništvo Glavnog 
stožera. Zdrug je djelovao u okvirima 1. hrvatskog gardijskog zbora (1. HGZbor), 
jedine postrojbe Hrvatske vojske koja je u svom sklopu integrirala raznovrsne vojne 
formacije: padobransku bojnu, oklopno-mehaniziranu bojnu, postrojbe za elektron- 
ska djelovanja te je formacijski imala i vlastite transportne helikoptere. Pripadnici 
te elitne postrojbe sudjelovali su u presudnim bitkama Domovinskog rata (Bljesak, 
Oluja, Maestral). Godine 2000. priključen je HGZbor novoustrojenim postrojbama: 
350. obavještajnoj brigadi i Bojni za specijalna djelovanja (Milković, 2009.). 


Nenamjenski protuteroristički kapaciteti Oružanih snaga 


Temeljnim strateškim dokumentima (Strateški pregled obrane, 2005.) svakoj od 
grana Oružanih snaga određeno je i razvijanje funkcionalnih kapaciteta za protu- 
terorističko djelovanje. Hrvatsko ratno zrakoplovstvo i protuzračna obrana (HRZ i 
PZO) u protuterorističkom spektru imaju zadaću održavanja sposobnosti nadzora i 
zaštite zračnog prostora Republike Hrvatske, sposobnosti prijevoza snaga te različitih 
oblika potpore združenim snagama. Ponekad svoj doprinos daju pružajući potporu 
u prikupljanju podataka ili jačanju opće pokretljivosti, dok u drugim slučajevima 
uloga zračnih snaga može biti operativne prirode kao primjerice, udari na teroriste, 
njihove akcije ili baze.*' Da bi protuterorističke snage bile efektivne, od vitalne je 
važnosti pravodobno odgovoriti na teroristički incident. HRZ i PZO u okviru sustava 
snaga brzog odgovora spremno je intervenirati unutar 24 sata u različitim tipovima 
izvanrednih situacija u zemlji. Također jedna od značajnih dijelova HRZ-a je bojna 


motociklista. Zbor je utemeljen kao višenamjenska postrojba u kojoj je sažeto djelovanje 
raznih postrojbi za posebne namjene u sastavu Hrvatske vojske, Ministarstva unutarnjih 
poslova te više bojni s posebnim zadaćama kao što su osiguranje predsjednika Republike 
Hrvatske i druge sigurnosne zadaće na najvišoj državnoj razini. Prema pojedinim izvorima 
(Grizold i dr., 1999.: 360), u dijelu poslova HGZbor je posredstvom Stožera osiguranja bio 
podređen Uredu za nacionalnu sigurnost kao najvišem tijelu izvršne vlasti (civilno-vojna 
organizacija, vidi detaljnije: Žunec, 1999.) za upravljanje i koordinaciju poslovima nacionalne 
sigurnosti. Jedna od specifičnih zadaća 1. HGZbora bila je obnašanje počasnih i ceremoni- 
jalnih radnji u suradnji s Državnim (diplomatskim) protokolom. Postrojba je 2000. godine 
ukinuta, a umjesto nje za potrebe diplomatskog protokola ustrojena je Počasno-zaštitna 
bojna. Vidi: Milković, 2009. 
Kao primjer svjetske prakse vrijedi istaknuti slučaj presretanja egipatskog civilnog zrako- 
plova američkim borbenim zrakoplovima 11. listopada 1985. godine. Egipatski zrakoplov 
je prevozio petoricu terorista, pripadnika tuniske frakcije Palestinskog oslobodilačkog 
fronta (PLF) uključujući i njihovog vođu Abu Abbasa. Teroristi su 7. listopada oteli talijanski 
turistički brod ,Achille Lauro“ tijekom krstarenja egipatskim dijelom Mediterana te ubili 
69-godišnjeg američkog državljanina židovskog podrijetla (invalida u kolicima) Leona 
Klinghoffera. Otmičarima je od strane egipatskih vlasti omogućen siguran prolaz u Tunis. 
Međutim na putu za Tunis egipatski zrakoplov su presreli američki avioni s nosača zrako- 
plova ,Saratoga“ te ga primorali da skrene za Sigonellu na Siciliji. Talijanske vlasti odbile 
su američki zahtjev za izručenjem terorista, ali su teroriste osudile na višegodišnje kazne 
zatvora. Vidi: Thackrah, 2004. 

zrakoplovnog motrenja i navođenja (ZMIN)??, raspoređena na području cijele zemlje, 
s temeljnom zadaćom 24-satnog nadzora zračnog prostora Republike Hrvatske. 


More je, kao mogući prostor terorističkog djelovanja, specifično. Stručnjaci 
utemeljeno upozoravaju da je osiguranje luka i lučkih područja, bez obzira kako se 
opsežno provodilo, zbog veličine akvatorija nedovoljno kontinuirano i uvijek postoji 
mogućnost prodora za provedbu terorističkih napada na brodove u lukama ili lučka 
postrojenja (Stubs, 1998.). Hrvatska ratna mornarica (HRM) također sudjeluje u 
sastavu snaga brzog odgovora. U slučaju protuterorističkog djelovanja vrši nadzor i 
zaštitu pomorskog prostora Republike Hrvatske (HRM provodi permanentan nadzor 
područja odgovornosti, kako radarskim i vizualnim motrenjem, tako i nazočnošću 
brodovima i zrakoplovima obalne straže). U sastavu snaga brzog odgovora HRM 
je spremna intervenirati unutar 24 sata. Republika Hrvatska aktivno surađuje s 
ostalim državama u svom okružju na podizanju razine pomorske sigurnosti. Jedan 
od značajnijih okvira za regionalnu suradnju vezano za pomorsku sigurnost je 
Jadransko - Jonska inicijativa u okviru koje postoji ,projekt ADRION“ kao prostor 
suradnje ratnih mornarica (Hrvatska, Albanija, Crna Gora, Grčka, Italija i Slovenija). 
Republika Hrvatska sudjeluje i u ,projektu V-RMTC“ - Virtualno regionalno središte 
za kontrolu pomorskog prometa (Virtual Regional Maritime Traffic Centre) čije je 
sjedište u Rimu. Taj projekt za cilj ima pridonijeti sigurnosti pomorskog prometa i 
sigurnosti zemalja sredozemnog i crnomorskog pojasa. Operativno središte HRM-a 
šalje podatke o pomorskom prometu u području dosega svojih sustava motrenja. 
Također, HRM sudjeluje u operaciji Active Endeavour koju na Sredozemnom moru 
provodi NATO s ciljem borbe protiv terorizma. 23 


Unutar Oružanih snaga i vojna policija ima protuterorističke kapacitete. Vojna 
policija je ustrojena već u samim počecima rata. Budući da su postrojbe oružanih 
snaga bile prisutne diljem cjelokupnog teritorija Hrvatske, tako je ustrojena i Voj- 
na policija sa svojim bojnama (ukupno šest). Već početkom ožujka 1993. godine 
stvorena je Antiteroristička satnija Vojne policije u sastavu tadašnje 66. bojne Vojne 
policije, dok su u okviru ostalih bojni stvoreni antiteroristički vodovi. U poslijeratnom 
razdoblju vodovi su stopljeni u antiterorističku satniju sa sjedištem u Zagrebu pod 
zapovijedanjem 66. bojne. Reorganizacijom Vojne policije izvršenom u lipnju 2008. 
godine ta je satnija postala satnija Vojne policije za posebne namjene u sastavu 
pukovnije Vojne policije (Milković, 2009.). Vojna policija je specijalizirana organiza- 
cijska jedinica unutar Oružanih snaga, odnosno rod borbene potpore sa sljedećim 
specijalnostima: opća, kriminalistička, antiteroristička i prometna.*“ Poslovi vojne 


22 Postrojba je umrežena u jedinstveni sustav zračnog prostora svih članica NATO-a čiji je dio 
i povezani sustav za razmjenu informacija s članicama Saveza. Razmjenom informacija se 
omogućuje da svi zrakoplovi koji idu prema Hrvatskoj budu identificirani znatno prije nego 
što uđu u zračni prostor Republike Hrvatske. 

23 Podaci su preuzeti sa službenih internetskih stranica Ministarstva obrane: http://www.arhiva. 
morh.hr/smos/ /multilaterala.asp. učitano 15. rujna 2009. te Allied Maritime Component 
Command Naples, Operation Active Endeavour, prikazano na: http://www.afsouth.nato. 
inJFCN_Operations/ActiveEndeavour/Endeavour.htm, učitano 15. rujna 2009. 

24 Vidi: Odluka ministra obrane o rodovima, službama, strukama i njihovim specijalnostima 
od 22. listopada 2004. godine, NN 151/2004. 

policije uređeni su Pravilnikom o djelokrugu rada, dužnostima i ovlastima pripadnika 
Vojne policije iz 2003. godine." Prema odredbama Pravilnika, Vojnu policiju čine 
posebno obučene i opremljene jedinice, a njihova namjena je održavanje reda i dis- 
cipline koje se odnose na vojno osoblje, obavljanje policijskih poslova unutar vojnih 
objekata, kriminalističkih poslova (poslovi suzbijanja kriminala i otkrivanje počini- 
telja kaznenih djela u vojnim redovima), kontrola vojnog prometa (prometna vojna 
policija), antiterorističkih poslova (borba protiv neprijateljevih specijalnih jedinica, 
suprotstavljanje pobunjeničkim, odmetničkim i paravojnim snagama i slično), zaštita 
visoko rangiranih vojnih dužnosnika te vođenje klasičnih borbenih zadataka. 


Bojna za specijalna djelovanja 


Unatoč prethodno prikazanim rezultatima neefikasnosti vojske u borbi protiv te- 
rorizma, nesporna je činjenica da unutar vojski mnogih država postoje specijalne 
protuterorističke snage. Postojanje takvih snaga opravdavaju najmanje dva razloga: 
prvi je što kompleksnost terorizma i terorističkog djelovanja nadmašuje kapacitete ci- 
vilnih struktura, dok drugi razlog usmjerava fokus promatranja na redefinirane misije 
suvremenih vojski koje podrazumijevaju i pružanje pomoći civilnim strukturama. 


Ustrojavanjem Bojne za specijalna djelovanja Oružane snage Republike Hrvatske 
dobile su postrojbu koja je izvježbana i opremljena ponajprije za izvođenje specijalnih 
operacija. Tim su činom objedinjeni svi resursi sa sposobnostima izvođenja specijalnih 
operacija iz svih ustrojstvenih jedinica Oružanih snaga. Bojna za specijalna djelovanja, 
jačine 300 pripadnika profesionalnog sastava, osnovana je 8. rujna 2000. godine u 
sastavu pristrožernih postrojbi Glavnog stožera Oružanih snaga (Grafički prikaz 4). 
Lociranjem bojne u pristožerne postrojbe Glavnog stožera postrojba je postavljena 
na stratešku razinu donošenja odluka u pogledu njezine uporabe. Bojna je nastala 
spajanjem djelatnika Središta za posebne borbene vještine iz Šepurina kraj Zadra 
i 1. hrvatskog gardijskog zdruga, a središte joj je u Delnicama - vojarna Drgomalj 
(Dugoročni plan razvoja, 2006.). 


25 Pravilnik je donio ministar obrane 28. travnja 2003. godine sukladno članku 128. Zakona 
o obrani (NN 33/2002 i 58/2002), a vezano uz niz drugih zakonskih akata: Zakon o kazne- 
nom postupku (pročišćeni tekst NN62/2003), Zakon o prekršajima (NN 88/2002, 122/2002, 
105/2004), Zakon o sigurnosti prometa na cestama (NN 105/2004), Zakon o policiji (NN 
129/2000). 

Grafički prikaz 4. _Pristožerne postrojbe Glavnog Stožera Oružanih Snaga 
Republike Hrvatske 


GLAVNI STOŽER OS RH 


Bojna za 
Središnjica El specijalna 
djelovanja 


Počasno- 


zaštitna bojna Dom GS OS RH 





Izvor: Dugoročni plan razvoja, 2006.: 19. 


Bojna za specijalna djelovanja je izrasla u jednu od najelitnijih i najobučenijih po- 
strojbi Hrvatske vojske, a njezini pripadnici osposobljeni su za operacije na kopnu, 
moru i u zraku, u svim meteorološkim uvjetima i na svim terenima. Između ostalog, 
postrojba je specijalizirana za ubacivanje u neprijateljsku pozadinu i izvlačenje snaga 
iz neprijateljske pozadine zrakom, vodom i kopnom, antiteroristička djelovanja, pru- 
žanje pomoći u mogućim elementarnim nepogodama i nesrećama većih razmjera, 
sudjelovanje u međunarodnim vojnim operacijama, provedbu specijalnih djelovanja 
u vojnim i nevojnim operacijama poput traganja i spašavanja, izviđanje, prikupljanje 
i obradu obavještajnih podataka, izvođenje diverzantskih akcija u vodi, zraku i na 
kopnu, posebno na nepristupačnom terenu i dr. Postrojba je opremljena najsuvreme- 
nijim naoružanjem i specijalističkom opremom. Slijedom definirane namjene i ustroja 
pripadnici Bojne za specijalna djelovanja prolaze niz specijalističkih vidova izobrazbe: 
alpinizma i skijanja, padobranska i zračno-desantna izobrazba, izobrazba ronjenja, 
izobrazba za taktičke snajperiste, selekcijska izobrazba za specijalna djelovanja, ot- 
por i bijeg, izobrazba borbenog i neborbenog traganja i spašavanja, preživljavanja, 
izobrazba borbenih plivača, djelovanja u zimskim uvjetima, izobrazba za borbu u 
urbanim uvjetima i protuterorizam, izobrazba za psihološka djelovanja. 


Bojna za specijalna djelovanja istodobno je i bitan faktor hrvatskog integriranja 
u euroatlantske vojno-obrambene odnosno sigurnosne integracije. Naime, Bojna 
intenzivno i u velikom broju provodi aktivnosti vezane za međunarodnu vojnu su- 
radnju. Pri planiranju aktivnosti vodi se načelom “tri koraka“: 1. međusobni posjet 
timova sastavljenih od pripadnika zapovjedništava specijalnih postrojbi; 2. zajedničko 
uvježbavanje specijalnih postrojbi na razinama borbenih timova i dijelova zapovjed- 
ništva; 3. provedba združenih vježbi specijalnih postrojbi. U tom kontekstu, pripad- 
nici Bojne za specijalna djelovanja prošli su i uspješno završili mnoge međunarodne 
tečajeve, kako u Republici Hrvatskoj tako i u inozemstvu, primjerice, Central and 
Eastern European Instructors Training Course - Republika Češka; PfP Summer Moun- 
tain Training Course - Švicarska Konfederacija; Air Ground Operations Orientation 
Course - Kraljevina Nizozemska; United States Army Infantry School, Ranger Cours 
Riger Course i HALO-HAHO* Course - Sjedinjene Američke Države; Heeresunteroffi- 


2“ High Altitude Low Opening je tehnika iskakanja iz zrakoplova s velikih visina, pri čemu se 
padobran otvara na malim visinama, dok je High Altitude High Opening tehnika iskakanja 


iz zrakoplova i otvaranje padobrana na velikim visinama (Milković, 2006.). 

ziersakademie, Stabsunteroffizierslehrgang - Republika Austrija; Mountain Warfare 
Winter Course - Republika Austrija; Home Guard Training Centar, Winter Warfare 
Course - Kraljevina Norveška; Peace Support Training Centre, Peace Support Opera- 
tions Staff Course - Republika Bosna i Hercegovina (Milković, 2009.). S duge strane, 
Bojna je i sudionik međunarodnih mirovnih misija. Hrvatska je, naime, u listopadu 
2008. godine prvi put uputila petnaest pripadnika iz redova Bojne za specijalna 
djelovanja u mirovnu misiju u Čadu.?7 Riječ je o dijelu mirovne misije Ujedinjenih 
naroda u Darfuru, takozvana UNAMID misija (African Union/United Nations Hybrid 
operation in Darfur). Ta je misija uspostavljena rezolucijom VSUN-a broj 1769 od 31. 
srpnja 2007. godine kao zajednička jednogodišnja akcija Afričke unije i UN-a s ciljem 
provedbe Darfurskog mirovnog sporazuma i pružanja pomoći iseljenim i izbjeglim 
osobama vezano za darfursku krizu i situaciju u susjednom Čadu i Srednjoafričkoj 
Republici. Mandat je produžen do 31. srpnja 2009. godine (Rezolucija 1828/2007). 
Zbog darfurske situacije Vijeće sigurnosti je u rujnu 2007. godine (Rezolucija 1778) 
uspostavilo i mirovnu misiju u Čadu i Srednjoafričkoj Republici (The United Nations 
Mission in Central African Republic and Chad - MINURCAT). Mjesec dana kasnije, 
u okviru operacije EUFOR Tchad/RCA, Europska unija je formirala vlastite snage 
(EUROFOR-CHAD/CAR) koje je uputila na tamošnje područje. U sklopu europskog 
kontingenta djeluje i petnaest pripadnika Bojne za specijalna djelovanja (Brylonek, 
listopad 2008.). Pripadnici hrvatskog kontingenta u Čadu obavljaju zadaću pratnje 
konvoja, ophodnje, izviđanja teritorija. U zonu odgovornosti hrvatskih i poljskih 
vojnika pripada i šest izbjegličkih kampova u kojima se nalazi 130 000 izbjeglica iz 
pokrajine Darfur. 


ZAKLJUČAK 


Terorizam se nalazi u ,sivoj zoni“ između politike i rata (Townshend, 2003.). Riječ 
je o području za koje suvremene demokracije još uvijek naprosto nisu našle primje- 
rene odgovore za djelovanje. Stoga su, unatoč obavijenosti svim kontroverzama, 
»treće snage“, locirane upravo u tom području, prihvatljiv instrument za suzbijanje 
terora. Kao specijalizirane snage one raspolažu odgovarajućim funkcionalnim spo- 
sobnostima. Istodobno pri uporabi, posebno unutar vlastitih granica, podliježu i 
prihvatljivoj demokratskoj kontroli. Ukupno, ,treće snage“ povećavaju broj akcijskih 
opcija državnim stratezima. , Treće snage“ su naprosto politički održiva alternativa 
policijskim i vojnim nedostacima i nesposobnostima u borbi protiv terora. 

Analiza prikazanih spoznaja pokazuje da specijalne vojno-policijske snage imaju 
značajnu ulogu u Republici Hrvatskoj. Tu je ulogu moguće sumirati u dvije temeljne 


27 Hrvatski vojnici u Čadu nalaze se u sastavu Multinacionalne bojne Sjever, pod poljskim 
zapovjedništvom, a smješteni su u kampu koji je 40 km udaljen od granice sa Sudanom. 
Uključenjem u mirovnu misiju Europske unije, Hrvatska daje svoj doprinos razvoju opera- 
tivnih sposobnosti Europske unije za djelovanje u zajedničkim operacijama razoružanja, 
humanitarnim zadaćama, zadaćama vojnog savjetovanja, spašavanja i prevencijama su- 
koba. 

kategorije: uloga u procesu stvaranja hrvatske države i uloga u sustavu nacionalne 
sigurnosti Republike Hrvatske. Također, ulogu vojno-policijskih specijalnih snaga 
moguće je promatrati na nekoliko razina: 


— specijalne vojno-policijske snage bile su prve oružane postrojbe formirane u 
Republici Hrvatskoj; 


— u početnom razdoblju Domovinskog rata one su bile stožerna točka obrane 
Hrvatske; 


— specijalne policijske snage bile su zametak iz kojeg se kasnije razvila Hrvatska 
vojska odnosno Oružane snage, a u okviru njih i specijalne vojne snage; 


— vojno-policijske specijalne snage sudjelovale su u svim značajnijim operacijama 
za oslobođenje okupiranih područja Republike Hrvatske; 


— vojno-policijske snage su bitan segment protuterorističkih kapaciteta Repu- 
blike Hrvatske; 


— vojno-policijske specijalne snage bile su i jesu bitan integrativni faktor u pro- 
cesu integriranja Republike Hrvatske u euroatlantske integracije. 


Suvremeni terorizam predstavlja stvarnu i realnu prijetnju sigurnosti današnjeg 
svijeta na globalnoj, regionalnim i nacionalnim razinama. Terorizam je jedan od 
najopasnijih političko-sigurnosnih fenomena suvremenog svijeta. Broj terorističkih 
organizacija (648 od 1968. godine do danas) i eskalacija terorističkih akata (Dugan 
i dr., 2008.) koji se diljem svijeta događaju posljednjih godina, jasno pokazuje da 
su dosadašnje protuterorističke politike neefikasne u borbi protiv te opasne prijet- 
nje. Izazov protuterorističke politike je potreba njezine utemeljenosti na najvišoj 
razini prioriteta državne politike te njezina primjerenost realnoj prirodi i obilježjima 
terorizma. Odgovor na ovu vrstu izazova najmanje je trostruko uvjetovan. Najprije 
treba definirati realnu sliku terorizma, zatim na temelju takve ocjene u okviru po- 
litike nacionalne sigurnosti pronaći odgovarajuću protuterorističku strategiju te je 
na kraju uskladiti s drugim nacionalnim interesima i ciljevima odnosno prevesti u 
praktično protuterorističko operativno djelovanje. 


Republika Hrvatska je pokazala spremnost i odlučnost u borbi protiv terorizma. 
Dokaz tome jest i njezino primanje u Vijeće sigurnosti Ujedinjenih naroda kao 
nestalne članice do 2010. godine te, u istom razdoblju, predsjedanje Odborom za 
protuterorizam (Counterterrorism Committee) VS UN-a kao najvišim tijelom među- 
narodne zajednice za borbu protiv terorizma. Jednako značajan dokaz odlučnosti 
jesti definitivno pridruživanje Hrvatske NATO-u i njegovim protuterorističkim kapa- 
citetima u travnju 2009. godine. U tom kontekstu, funkcioniranje protuterorističkih 
komponenti sustava nacionalne sigurnosti Republike Hrvatske nije samo u funkciji 
sprječavanja ugrožavanja nacionalne sigurnosti Hrvatske, već i u pružanju doprino- 
sima međunarodne zajednice u pokušajima eliminacije terorističkog zla. Terorističko 
djelovanje i terorizam su vrlo složeni fenomeni i nadasve izazovni sigurnosni rizici. Za 
efikasno suprotstavljanje terorizmu nije dovoljno stvoriti protuterorističke kapacitete. 
Potreban je sposoban protuteroristički sustav. Sigurnosnim rizicima poput teroriz- 
ma efikasno se moguće suprotstaviti jedino u pogledu upravljanja centraliziranim, 

funkcionalno posebno koordiniranim, sadržajno visokospecijaliziranim te u pogledu 
odgovornosti pojedinih komponenti jasno definiranim djelovanjima, djelovanjima 
koja su na vrhu prioriteta državnih akcija. Funkcioniraju li vojne i policijske specijalne 
snage kao zasebne komponente, zadovoljavaju li specijalne vojno-policijske snage 
Republike Hrvatske zahtjeve suvremenih protuterorističkih sustava? Ako i zadovo- 
ljavaju, sigurnosni rizici terorističkih djelovanja nameću potrebu da se u narednim 
protuterorističkim aktivnostima u Republici Hrvatskoj na nacionalnoj razini, planski 
i ciljano kontinuirano radi na funkcionalnoj integraciji vojnih i policijskih kapaciteta, 
na zbližavanju taktike i zajedničkog djelovanja specijalnih snaga vojske i policije, 
sustavnom, koordiniranom i ciljanom opremanju sredstvima i opremom, zajedničkom 
sudjelovanju u projektima razvoja i modernizacije kao i radu na zajedničkoj planskoj 
izobrazbi, kako bi se povećala operativna snaga specijalnih snaga, a opasnosti od 
terorističkih prijetnji svele na minimum. 

SPECIAL MILITARY POLICE COUNTER-TERRORIST UNITS: 
CROATIA AND THE WORLD 


Mirko Bilandžić, Stjepan Milković 


Summary 


The escalation of terrorism in the modern world has conditioned the establishment of 
the “third option" (the space between the police and army) and the creation of a “third 
force" (special forces) to combat terrorism. An integral part of the establishment and 
development of the Republic of Croatia and its armed forces is the formation and devel- 
opment of special military and police anti-terrorist forces. These parallel processes have 
their source in the conditions of the Homeland War. Special forces have played a crucial 
role in the Homeland War and the liberation of Croatia. Special police unit and Special 
Operations Battalion are not only one of the pillars of Croatian anti-terrorist capacity, but 
also an important factor in Croatian integration into Euro-Atlantic security and defense 
associations. 

